
25. siječnja ulazimo u Europu

Nakon uspješne akcije 'Daj mi kino' Grad Zagreb otkupio je prošle godine kino EUROPA te ga dao na upravljanje Umjetničkoj organizaciji Zagreb Film Festival. Program kina počinje 25. siječnja projekcijom filma 'Požuda, oprez' Anga Leeja koji će otvoriti poseban filmski program pod nazivom 'Pobjednici' - filmovi pobjednici najvećih svjetskih festivala u prošloj godini; Berlinalea, festivala u Cannesu i talijanske Mostre, te pobjednik nacionalnog Festivala igranog filma u Puli. U planu je otvaranje filmske čitaonice i biblioteke. Cilj organizatora jest stvoriti centar za promicanje nezavisnog filma, hrvatskog filma te okupljanje filmaša i ljubitelja filmske umjetnosti.
Zagreb, 16. siječnja – Organizatori Zagreb Film Festivala, kojima je dano povjerenje za upravljanje najljepšom i najstarijom aktivnom zagrebačkom kinodvoranom – kinom Europa, na današnjoj su konferenciji za novinare predstavili program i buduće smjernice djelovanja ovog kultnog gradskog prostora. Publika će već od 25. siječnja moći svakodnevno gledati filmove u redovnim terminima, a za početak je pripremljen program 'Pobjednici' u kojem će biti prikazana tri prošlogodišnja pobjednika najvećih svjetskih festivala - Berlinalea, festivala u Cannesu i talijanske Mostre, te pobjednik nacionalnog Festivala igranog filma u Puli. 
Program kina Europa tako će početi s pravom poslasticom, posljednjim filmom Oskarovca Anga Leeja, 'Požuda, oprez', koji je nagrađen Zlatnim lavom na prošlogodišnjoj Mostri, a ovom će prilikom hrvatskoj publici biti prikazan premijerno. Uz njega, u dva dnevna termina izmjenjivat će se film 'Tuyin brak', Kineza Quanana Wanga s kojim je osvojio Zlatnog medvjeda na Berlinaleu, te pobjednik festivala u Cannesu, film '4 mjeseca, 3 tjedna i 2 dana' Cristiana Mungiua. Četvrti film u programu 'Pobjednika' jest hrvatski film 'Živi i 'mrtvi' redatelja Kristijana Milića, dobitnik čak osam Zlatnih arena na Festivalu igranog filma u Puli među kojima je i ona za najbolji film.
Početkom veljače u kinu će gostovati 'Human rights film festival', dok će početkom ožujka Queer Zagreb organizirati svečanu premijeru dokumentarnog filma o Karlu Lagerfeldu. Također će se, početkom ožujka, premijerno prikazati dokumentarni film 'Sam' Miroslava Mikuljana.

- Programe ćemo slagati u suradnji s hrvatskim distributerima i brojnim partnerima, a pritom će nam koristiti iskustvo i kontakti koje smo stekli radeći Zagreb Film Festival. U redovnom programu prikazivat ćemo sve svjetske kinematografije, uspješne i recentne nezavisne filmove te ćemo  ugostiti brojne programe - festivale, posebne projekcije, predavanja, okrugle stolove, izložbe i slično. Osim stranih filmova, povlašten odnos kod prikazivanja imat će hrvatski film, a u kinu će se održavati i brojne premijere domaćih dokumentarnih, kratkih, animiranih, eksperimentalnih i ostalih filmova. Također, kino Europa postat će dom nekolicini zagrebačkih filmskih festivala – izjavio je Boris T. Matić, direktor Zagreb Film Festivala.

Uspješna akcija ZFF-a i Hrvatskog filmskog saveza pod nazivom 'Daj mi kino' kojom se apeliralo na gradske vlasti da otkupe kino Europa i omoguće da ona ostane mjesto za ljubitelje filma utjecala je da u listopadu prošle godine Grad Zagreb prepozna želju građana i omogući da kino Europa ostane kino i u funkciji filmske umjetnosti. Kino je otkupljeno u siječnju ove godine te dano na upravljanje Umjetničkoj organizaciji Zagreb Film Festival.
Kino Europa sagradila je bogata zagrebačka obitelj Muller dvadesetih godina prošlog stoljeća. Kao klasično kino, koje je do hrvatskog osamostaljenja nosilo ime Balkan, djeluje posljednjih 70 godina. 

- Namjera nam je da kino Europa kroz godinu, dvije postane pravo filmsko središte Zagreba i Hrvatske, sa svim sadržajima koje takav centar treba imati. Iako je zgrada i oprema u prilično lošem stanju, vjerujemo da ćemo uz pomoć Grada i sponzora uspjeti obnoviti kino te modernizirati tehniku što je neophodno za normalno funkcioniranje programa i zadovoljstvo posjetitelja. Također, u planu je otvaranje trgovine za prodaju DVD-a i suvenira, te filmske čitaonice i knjižare koju Zagreb kao europska i svjetska metropola mora imati. Otvoreni smo za sve oblike suradnje i kino Europu ne smatramo isključivo našim projektom već prostorom za sve programe i ideje koji se tiču filma i filmske umjetnosti. Ovim reprezentativnim prostorom mogu se ponositi svi Zagrepčani, a mi se nadamo da ćemo programima, publikom i imidžem opravdati povjerenje gradskih vlasti koje su nam dale kino na upravljanje – naveo je Hrvoje Laurenta, producent Zagreb Film Festivala.
